钦定古今图书集成/明伦汇编/氏族典/第376卷 > 董师中
## 钦定古今图书集成/明伦汇编/氏族典/第376卷 > 董师中

按《金史董师中传》：“师中字绍祖，洺州人。少敏赡，好学
强记。擢皇统九年进士第，调泽州军事判官，改平遥
丞，迁绵上令，补尚书省令史。再考擢监察御史，迁尚
书省都事，降授沁南军节度副使，累迁坊州刺史。明
昌元年，初置九路提刑司，师中选为陕西路副使，召
为大理卿，遂擢中丞。四年，上将幸景明宫，师中上疏”
论谏，上从其奏，迺罢北幸。初，完颜守贞改为西京留
守，朝京师。上欲复用，监察御史蒲刺都等纠弹数事，
师中辨其诬，而举守贞正人可用，守贞由是复拜平
章政事。及守贞以罪斥，正失举罪，除陕西西路转运
使。岁馀，征为御史大夫，拜参知政事，进尚书左丞。师
中通古今，善敷奏，练达典宪，处事精敏，尝言曰：“宰相
不当事细务，要在知人才，振纲纪，但一心正、两目明
足矣。”承安四年，表乞致仕，诏赐宅一区，留居京师。泰
和二年薨，年七十四，谥文定。